जबलपुर. सोमवार की सुबह दस बजे सिवनी मार्ग पर कैप्सूल पलटने से बंद हुआ जबलपुर-नागपुर मार्ग दूसरे दिन शाम 5 बजे चालू हो सका है। लगातार 31 घंटे यह मार्ग बंद रहा है। इस दौरान पहले दिन तो देर रात तक वाहनों की लंबी कतारें दूर-दूर तक लग गईं थीं।
इसके बाद जबलपुर से नागपुर जाने वाले वाहनों को नरसिंहपुर और छिंदवाड़ा मार्ग पर डायवर्ट किया गया था। गौरतलब है कि सिवनी के समीप सोमवार की सुबह करीब दस बजे गैस से भरा कैप्सूल पलट जाने से इस मार्ग पर यातायात पूरी तरह से अवरुद्ध हो गया था।
खास कर जबलपुर से नागपुर जाने वालों की काफी मुसीबत बढ़ गई थी, क्योंकि कम दूरी वाला यह सबसे सुलभ मार्ग है और इसी मार्ग से सर्वाधिक लोगों का अवागमन होता है। मार्ग अवरुद्ध होने के कारण यहां जाम की स्थिति भी निर्मित हो गई थी और बड़ी संख्या में वाहन इस जाम में फंस गए थे।
बताया जाता है कि गैस रिसाव के चलते आसपास के गांव भी खाली करा लिए थे। इस दौरान कैप्सूल को उठाकर रास्ता खुलवाने के लगातार प्रयास किए जा रहे थे। इस प्रयास के चलते दूसरे दिन शाम करीब 5 बजे आवागमन के लिए यह मार्ग चालू हो सका है।
hin_Deva hin_Deva hin_Deva hin_Deva